YELOD DEGTELID 
NÜM 6 YUNUL 2002 (Pads 41 jü 48) 
O Volapükaflens Valöpo! 





Jiflen Fransänik epenof obe brefabüiko, das pädan zifila Litzelstetten, 
kö el Johann Martin Schleyer äbinom pädan dü yels 1875 jü 1885, egivülom 
kloki ad stimön mebi Datuvala. Äviloy sagön vödis anik in Volapük dü fomed. 
Ekö ons : "Nemü pädän obsik, vilob danön oli demü legivot at nobaladälik. 
Binonös bened gretik e dugonös obis lestime dibikum Kiläta Saludik.@ 


As redakan Sirkülapenäda, vilob ai bükön dinis, kels i plitons, i yufons 
reidanis. Äs sevols osi, ebükob jünu migi dinas, kels stäänikons de vödems 
fasilik jü lartügs e koneds fikulikums. Ab etuvob-li leigaveti verätik? Ad yufön 
obi in tefat, vilols-li begö! gespikön säkis fol sököl? 


1. Ven getol Sirkülapenädi, dini kinik reidol-li balido? 


2. Valemo bükob konedi lunik, kel dulon dü muls anik. 
Juitol-li konedi somik? 


w 


Semikna bükob rätis alsotik. Steifülol-li ad dunön atis, 
u tuvol-li onis tu fikulikis? 


4. Cedol-li, das dabinon nesaid dinas nelunik; samo, cögs, saits? 

Äs esagob, ceds olsik tefù ninäd Sirkülapenäda oyufons obi ad dünön 
olis ba gudikumo. Ab gudiküno obinos, if osedolsös obe buükamis olas tefü 
ninäd gasedila obas; täno olabob geidalienis fümik ad sökön! 


Valikosi Gudikün Oles ed Olikanes 


“sali 


VI:42:2002 
PLEIDÜLAN* 


Töran Nolüdalamerikänik ävisitom lezifi London ed äloatom 
toodi ko geidan ad logön logöfotis. 


Stop primik äbinon Tüm di London. 
"Tim liomödotik äzesüdon-li ad bumön dini at?" äsäkom töran. 


"Nu, no äbumoy osi sunädo," äsagom geidan, "ab valodo 
sagobsös za yelis kiltum." 


"Diabö!" ävokädom töran. "Yelis kiltum! Len obs äkanobsöv 
fabrikön somikosi bevü vigs kil u fols muiküno!" 


Stop sököl äbinon pon nulik di London. 


"E tim liomödotik äzesüdoy ad lölöfükön dini at?" äbinon säk 
törana. 


"Yel te bal - niludob" ägespikom geidan sufädiko. 


"Yel bal! Len obs özesüdonöv te dels anik ad lölöfükön poni so 
smaliki." 


Tör äfövon. Älükömoms täno lü el Paulus-Leglüg. 


"Ekö leglüg magifik nen dot," älänälom* töran. "Lio nemoy-li 
oni?" 


"No sevob osi," ägespikom geidan. "No äbinon us ädelo, ven 
ebeivegob!" 


LANÄLÖN to enthuse PLEIDÜLAN a boaster 


VI:43:2002 
GESPIKS DIFIK_NETIK 


Jipuls yunik kil, sevabo : Lamerikänan, Linglänan e Fransänan 
älisitofs cali as jiyufani patik* ko flitavakompenät famik, kel ägivon 
ofes primätablufis*. 


Bluf bal ätefon lemeki sludas vifik, e jipuls kil päsäkofs fa 
xaman : "Niludolsös, das flitols love nisuls semik fagoseatik*, e das 
flitöm olsik muton ledunön ditretajolami*. Binols soaliks in 
savabotil* e gubols lü nisul smalik. Su nisul logols grupi melanas, 
kels lülogoms lükömi olsik. Kisi dunolsöv-li?" 


Nentiko jilamerikänan ägespikof: "Ob öfövoböv gubami lü nisul 
votik.” 


Jipul Linglänik, posä ätikof boso. äsludof: "Ob öfövoböv 
gubami lü nisul votik, kiöp ösäkoböv bespiki ko cif us.” 


Ab jipul Fransänik äsagof nosi, ed äjinof bluvön”*. 
"Suemol-li säki?" äsäkom xaman. 
"Lesiö!" ägespikof, "ab kis binon-li säkäd?” 


C e e e 


BLUVÖN to be perplexed JIYUFANI PATIK a stewardess 
DITRETAJOLAM an emergency landing PRIMÄTABLUF an initiative test 
FAGOSEATIK remote SAYABOTIL a lifeboat 


e e e e 


I mans sapik pökoms 


VI:44:2002 


TÄVAVENTÜR IN KURDÄN (II) 
FA DOKAN KARL MAY 





"O söl," äsagom poso, äsuilogedöl stimiküno, "sevob nosi dö atos. 
Konfidol-li obi verato?" 


"Si, lefuliko." 

"Mög dabinon, das riskädikol, bi el Jeiq löfom nefiedi, plu ka fiedi. 
Polols len ols vafis völadik ed i dinis votik, kels is kanons ni palogön, ni 
paremön ai. Du äbinols lotans oma, no ädalom tifön seimosi oles, ab nu 
kanom dunön alseimikosi, kelosi vilom." 


"Ed odunom ba kisi-li?" 


"Ba enunom eli Jeiq de Zibari, das onesiomös lotidiäli obes, e 
bofikans odiloms bevü oks utosi, kelosi labols ko ols." 


"In jenet at el Jeiq ola no egetävom ini vilag, ab sukom kläno obis." 
"Niludob atosi. Odunol kisi-li?" 

"Osuädob obi, va niludobs verato, ed if si, ogesedob oli." 

"Qodiè (O büdal), no odunol atosi!" 


"Dönu odunob osi. El Jeiq binom söl ola; no dalol dunön seimosi, 
kelos binos ta vil omik." 


"No obinom fovo söl obik. Hetob Kurdänanis at. Ya lunüpo ävilob 
lüvön omis e golön vesüdio, ab no oleadomsöv golön obi." 


"E kis ojenos-li tefü olikans?" 
"O söl, labob ni fati, ni moti, ni cili, ni vomi; dalabob nosi pläamü 


utos, kelosi logol is len ob - jevod duton lü el Jeiq. Vilob golön ini Bàdri lü 
el Mir Jeiq Qan. Dälolös obi ad dugädön oli, o Qodiè, ed odanob oli dü ret 


VI:45:2002 
lifa obik!" 


"Sevob, das patölatol fa el Jeiq ti äs slaf, e das senol oli as neläbikün; 
ab okanob sludön dö vip olik latikumo. Kanol-li svimön?' 


"Si, o söl! Sötob-li blinön eli kelek (= floted pemeköl me 
hikaparaskins pesubladöl) lü flan at?" 


"No; svimolsöd nu lü jol votik, e stebolsöd us po saligabimüls. Vüo 
ob ogemonitob ad logön, va el Jeiq sukom obis. Usiö!" 


Bofikans ädugoms jevodis ini vat ed ob ägemonitob. Troto ärivob 
geiloti nilikün, de kel ikömobs ed isao dido älogob eli Melef ko 
Jirvan-Kurdänans valik, kels anu ägegolädoms ini gur löpü stanöp oba. 
Izivegoms ad blibön sefiks tefü obs. If id ob ävilob blibön sefik tefü oms, no 
ämutob nespälön timili. Vifiküno ämonitob dönu lü flum e, ven hijevod 
obik ägolom ini vat, geiliko ätovob vafis ad jelön onis ta luim. 

"Qodiè," el ceside ävokädom obi, "sökoms-li obis?" 

ngj 

"So - riskädikobs." 

"Liomödotik" 


"Suilogedolös isio!" 


Äjonom geilemi, kel su flan at ämiedon flumafälid di Zab. Älogob 
trupi monitanas ba kildegas, kels usao äkoskömoms obis. 


"Binoms-li Zibar-Kurdänans?" 
"Si, o söl!" 


"Niludob, das els Jirvani bofik nog no ikanoms rivön leseatöpi ela 
Zibar-Jeiq nilikün." 


VI:46:2002 


"Ba fädo etuvoms kriganatrupi at. Elogoy ya obis. Büdol kisi-li, o 
söl?" 


"Sevol-li vegi sefik love Tura-Gara-bels jüi fimod Akra u lü fons 
Akra-fluma?" 


"Si! Kisi vilol-li dunön us?" 


"Pakolkömob us fa flens. If ogolobs isio deto, niludob,, das 
okolkömobs omis." 


"No kanobs kolkömön omis, bi lubel us pazüon me klifs, kels rivons 
vati. Jevod no kanon xänön onis." 


"Benëö! Okosmonitobs omis!" 
"Ed odunol-li kisi poso?" 


"Ologobs utosi, kelosi mutobs dunön täno. In jenet alik, ol obinolöd 
püdik. Binol fe dugan obas, ab no binol neflen omas." 


"O söl, bi sevob, das dalabol eli Melek-Taus, no binob fümo flen 
omas. Okomipol ko ol, if ozesüdos." 


"No dälob, das okomipol. Logob, das binol man gidik, ab neif ola no 
kanon jonidön pro obs." 


"Givolös vafi olik semik obe!" 
"No sevol, vio vafs at pagebons." 


"Dunolös utosi, kelosi ovilol; ab ob yulob lo saludöp ela Adi, das no 
olüvob flani olik!" 


El ceside gidik äbinom fedan vemo dalestimik to vöds brefobüiko 
pesagöls fa ob e to neif balik. 


Dil folid sökon in Sirkülapenäd mula balidköm: 


VI:47:2002 


ESEVOLS-LI ATOSI ? 


KRISID KLIMATIK 


Vamot talaglöpa oglofon ti me grads mäl ma el "Celsius" dü yels tum 
okömöls. Topäds Nolüdapovik me glad petegöls enemödikons ai plu me 10 
jü 15% sis yels luldeg, e melanivät emödikon me zimmets teldeg. Läns lövik, 
samo : Nedän e Bangladej riskädikons, bi melanivät osüikon me zimmets nog 
foldegs vata. 


SMÖK PEPROIBÖL 


Zif Hongkong ba obinon zif primik vola ad proibön smöki valöpo in tops 
notidik if primät reiganefa plöpon. If si, te smök podalon in doms privatik. 


DELIT - O E PÖDIO! 


Logolsös yeli : 2002. Binon leigik if föfio, i pödio! Yel soik okömöl obinon yel 
1:2112. Ab nesuvikum binon dät : 20-02-2002. (= tü fdel teldegid febula, yela 
2002). Binon dientifik ma lüods bofik. Odabinons te fol dätas somik, sevabo: 
Il-W-IMI, 21-12-2112 e 30-03-3003. 


EEEE TTTSTTETSTESTSEE 
CEDS TEL 


Miedet oba dugana binon utan, kel sevon lio sùüadükön menis ad dunön utosi, 
kelosi no vilons dunön, u ad dunön utosi, kelos binons tu trögiks ad dunn - e 


ad plidön osi (Harry S. Truman) 


Mens blamons ai dinädis okas sekü stad oksik. No kredob mö dinäds. Mens, 
kels plöpons in vol at binons utans, kels sukons dinädis, kelis vilons, ed if no 
kanons tuvön onis, tän jafons onis. (George Bernard Shaw) 


VI:48:2002 


TUVEDOTS RÄTILAS MAYULA 





1. "D", Spad tonata in padül telid ai binon ot löpü tonat in padül 
balid, äs tonat in padül kilid binon disü tonat in padül balid. Sekü 
atos, dabinons tonats fol bevü els "N” ed el "I" (löpo) e tonats fol 
bevü els "D" ed el "I" (diso). 


2. Noatädans binons : Mozart, Strauss e Verdi. Jiel Salome no 
binof noatädan. 


3. "lä", Pidob vemo, das tuvedot at no äbinon lölöfiko verätik. Liedo 
no dabinon vöd "blä" in Volapük, do dabinon vöd "läg". Ye tuvedot 
finik binon "bläg" (kel binon neviet!) Pidö dönu!! 


4. Zifə valik binons cifazifs, pläamü Bonn - klu zif at no leduton 
lisede. 


5. "G". Kobonumolsöd nümis tipotas lunikas sagitas e näedolsöd 
kobonumi at de nüms tipotas brefikas sagitas. 


MUIE 
(Ea hiel H. B. Walker) 

Alan labon vödi somik : Linglänans sagons "worry," Deutänans sagons 
"Kummer," Fransänans sagons "souci," Spanyänans sagons : "cuidado." 

Kanol betikön säkädis olik, u kanol muifön tefü ons, e dabinon dif gretik bevü 
dins telat Muif binon tik, kel evenenikon. Binon musig neplitik, kel fövon ai, 
e kel neai labon ni sömitamapüni, ni kludi. Tik ye bejäfon säkädis e lükömon 
lü kluds e sluds. Ven muifol, betikol nen fin dini ot, e finikol kuratiko in top 
ot, kiöpo eprimol. Tik votaflano progedon ai de top lü top; muif blebon 
nenmufik. Säkäd lifa binon lio votükön muifi ad tik, e dremäl ad dunots jafik. 


